Proiectul „ACT for Humanitarian Capacity Development in EU Aid Volunteers initiative” („ACT pentru consolidarea capacității în materie de ajutor umanitar în cadrul inițiativei «Voluntarii UE pentru ajutor umanitar»”), coordonat de Stichting Interkerkelijke Organisatie Voor Ontwikkelingssamenwerking (Țările de Jos), a reunit un consorțiu larg de organizații din țări incluzând Etiopia, Nepal, Uganda și Bangladesh. Printr-o combinație de e-learning, evaluare a capacității organizaționale, planuri și formare în materie de pregătire pentru situații de urgență și consolidare a rezilienței, între alte activități, partenerii din proiect au depus eforturi pentru a îndeplini cerințele de certificare ale inițiativei „Voluntari UE pentru ajutor umanitar”, precum și pentru a dezvolta capacitățile în domeniul ajutorului umanitar și capacitățile de leadership ale ONG-urilor locale și naționale în țări predispuse la dezastre.

Proiectul „ Volunteering in Humanitarian Aid — Host Organisations” („Voluntariatul în domeniul ajutorului umanitar — Organizații de primire”), coordonat de Association France Volontaires (Franța), a desfășurat activități în scopul îmbunătățirii rezilienței comunității prin consolidarea capacității voluntarilor locali și s-au depus eforturi în direcția certificării organizațiilor de primire prin consolidarea gestionării voluntarilor și prin dezvoltarea unei culturi a „voluntariatului pentru ajutor umanitar”. Pe lângă obiectivul partenerilor din proiect de a fi certificați ca organizații de trimitere sau de primire în cadrul inițiativei „Voluntari UE pentru ajutor umanitar”, proiectul a stimulat și capacitatea acestora de a lucra în parteneriat într-un consorțiu de proiect în cadrul inițiativei și de a beneficia de accesul la rețelele altor organizații.

Asistență tehnică

Proiectul „Technical Assistance for Humanitarian Aid Organisation from Central Eastern Europe to Enable Efficient Deployment of Volunteers” („Asistență tehnică pentru organizațiile de ajutor umanitar din Europa Centrală și de Est pentru eficiența trimiterii de voluntari”), coordonat de Polska Akcja Humanitarna Fundacja (Polonia), a reunit organizații din Polonia, Republica Cehă, Estonia și Slovacia. Principalul obiectiv al proiectului a fost de a sprijini consorțiul în cadrul procesului de certificare pentru a deveni organizație de trimitere în cadrul inițiativei „Voluntari UE pentru ajutor umanitar”. Proiectul a inclus formări specializate, care au condus la creșterea numărului de persoane formate în materie de resurse umane, gestionarea voluntarilor, gestionarea cunoștințelor, precum și gestionarea de proiecte. Proiectul a vizat, de asemenea, să îmbunătățească gestionarea cunoștințelor în cadrul fiecărei organizații, să ajute la prevenirea pierderii de cunoștințe care are loc la rotația personalului și să faciliteze diseminarea cunoștințelor în rândul personalului și al voluntarilor.

Strengthening Human Resource Capacity for Volunteer Management and Humanitarian Response („Consolidarea capacității de resurse umane pentru gestionarea voluntarilor și a răspunsului umanitar”), coordonat de Concern Worldwide (Irlanda), a vizat consolidarea sistemelor de resurse umane ale organizațiilor de trimitere în scopul de a îmbunătăți capacitatea organizațiilor participante în materie de gestionare a voluntarilor în vederea îndeplinirii standardelor de certificare ale inițiativei „Voluntari UE pentru ajutor umanitar”. Între obiectivele proiectului s-a numărat și schimbul de învățăminte și de experiență între participanți cu privire la această inițiativă. Partenerii din consorțiu au fost certificați ca organizații de trimitere și participă în prezent la proiecte de trimitere pe teren de voluntari UE pentru ajutor umanitar.